NO ANIA TI KUNA TI BIBLIA
Kararag
Adda kadi dumdumngeg iti kararagtayo?
“O Managdengngeg iti kararag, kenka a mismo umayto dagiti tattao iti isuamin a lasag.”—Salmo 65:2.
TI KUNA TI TATTAO
Ibagbagada a saan a makadanon idiay langit dagiti kararagtayo. Dagiti agrigrigat a tattao ti mabalin a kangrunaan nga agduadua no adda met la dumdumngeg kadagiti kararagda.
TI KUNA TI BIBLIA
“Dagiti mata ni Jehova [a Dios] addada kadagidiay nalinteg, ket dagiti lapayagna situturong iti ararawda; ngem ti rupa ni Jehova bumusor kadagidiay agar-aramid iti dakes a bambanag,” kuna ti Biblia. (1 Pedro 3:12) Nalawag ngarud a dengdenggen ti Dios dagiti kararag. Ngem nangnangruna a denggenna dagidiay mangtungtungpal kadagiti bilinna. Tapno maipakita a sisasagana ti Dios a dumngeg kadagiti kararagtayo, kuna ti maysa pay a teksto: “Daytoy ti adda kadatayo a panagtalek kenkuana, nga, uray ania ti dawatentayo maitunos iti pagayatanna, denggennatayo.” (1 Juan 5:14) Nasken ngarud a maawatan dagiti napasnek a managkararag dagiti kita ti dawdawat a posible a maitunos iti pagayatan ti Dios.
Kasano ti rumbeng a panagkararagtayo?
“No agkarkararagkayo, dikay ulit-uliten a sawen ti isu met laeng a bambanag.”—Mateo 6:7.
TI KUNA TI TATTAO
Dagiti miembro ti nagduduma a relihion kas iti Budismo, Katolisismo, Hinduismo, ken Islam ket nasursuruan nga agusar iti beads wenno rosario tapno ikabesa ken bilangenda dagiti kararagda.
TI KUNA TI BIBLIA
Ti kararag ket masapul a naimpusuan ken sipapasnek a mayebkas. Saan a basta naikabesa laeng ken maulit-ulit a sawen. Paregtaennatayo ti Biblia: “No agkarkararagkayo, dikay ulit-uliten a sawen ti isu met laeng a bambanag, a kas iti ar-aramiden dagiti tattao iti nasnasion, ta pagarupenda a maipangagdanto gapu iti panagusarda iti adu a sasao. Gapuna, dikay agbalin a kas kadakuada, ta ti Dios nga Amayo ammona no ania ti bambanag a kasapulanyo sakbay pay a dawatenyo kenkuana.”—Mateo 6:7, 8.
APAY A PAKASEKNAM?
No agkararag ti maysa iti wagas a saan a makaay-ayo iti Dios, mabalin a saysayangenna laeng ti tiempona wenno posible a mapagurana ti Dios. Ipakdaar ti Biblia a ti kararag dagidiay saan nga agtultulnog iti pagayatan ti Dios ket “nakarimrimon” kenkuana.—Proverbio 28:9.
Siasino ti rumbeng a pagkararagantayo?
“Birokenyo ni Jehova [a Dios] bayat a masarakan pay. Umawagkayo kenkuana bayat nga asideg pay.”—Isaias 55:6.
TI KUNA TI TATTAO
Adda dagiti agkarkararag ken Maria wenno iti dadduma pay a parsua, kas kadagiti anghel ken tattao a mapadpadayawan kas “sasanto.” Maysa kadagitoy ket ni “Saint” Anthony of Padua, a naikuna a mangay-aywan iti “naespirituan ken pisikal a kasapulan,” ken ni “Saint” Jude a naibilang a patron a santo dagiti adda iti “desperado a kasasaad.” Adu ti agkarkararag kadagita a “sasanto” ken kadagiti anghel ta mangnamnamada a dagitoy kano ti mangibabaet kadakuada iti Dios.
TI KUNA TI BIBLIA
Dagiti pudno nga agdaydayaw ket rumbeng nga agkararag iti ‘Amatayo nga adda iti langit.’ (Mateo 6:9) Balakadannatayo ti Biblia: “Dikay maringgoran iti aniaman, no di ket iti amin a banag babaen iti kararag ken araraw agraman panagyaman maipakaammo koma dagiti dawatyo iti Dios.”—Filipos 4:6.
Ammuem ti Ad-adu Pay
Ania Dagiti Mabalinko nga Ikararag?
Ammuem no apay a saan a tagtagibassiten ti Dios dagiti personal a pakaseknam.
“Ania ti Kidkiddawen Kenka ni Jehova?”
Ania ti inanamaen ti Dios kadagidiay mayat nga agdayaw kenkuana? Posible kadi a maay-ayo dagiti imperpekto a tattao ti Dios?
“Itultuloyyo ti Agdawat, ket Maitedto Dayta Kadakayo”
Usigem ti dua nga ilustrasion ni Jesus iti Lucas kapitulo 11 a mangilawlawag no kasanom a masigurado a denggen ti Dios dagiti kararagmo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn